ภาษีเงินได้บุคคลธรรมดา ปีภาษี 2557
การยื่นแบบเสียภาษีเงินได้บุคคลธรรมดาประจำปีภาษี 2557 กำหนดเวลาเริ่มตั้งแต่เดือน ม.ค. 2558 ถึงเดือน มี.ค. 2558 วันสุดท้ายของกำหนดเวลายื่นแบบเสียภาษีปีนี้ตรงกับวันอังคารที่ 31 มี.ค. 2557 สำหรับการขยายกำหนดเวลา 8 วัน ให้แก่ผู้เสียภาษีที่ยื่นแบบผ่าน www.rd.go.th นั้น จะมีกฎหมายออกมาขยายกำหนดเวลาออกไปอีก 8 วันอีกหรือไม่ ให้ติดตามข้อมูลข่าวสารอีกครั้ง
9 ม.ค. 2558

การยื่นแบบเสียภาษีเงินได้บุคคลธรรมดาประจำปีภาษี 2557 กำหนดเวลาเริ่มตั้งแต่เดือน ม.ค. 2558 ถึงเดือน มี.ค. 2558 วันสุดท้ายของกำหนดเวลายื่นแบบเสียภาษีปีนี้ตรงกับวันอังคารที่ 31 มี.ค. 2557 สำหรับการขยายกำหนดเวลา 8 วัน ให้แก่ผู้เสียภาษีที่ยื่นแบบผ่าน www.rd.go.th นั้น จะมีกฎหมายออกมาขยายกำหนดเวลาออกไปอีก 8 วันอีกหรือไม่ ให้ติดตามข้อมูลข่าวสารอีกครั้ง
ผู้ที่มีเงินได้พึงประเมินในปี พ.ศ. 2557 ถึงเกณฑ์ตามที่กฎหมายกำหนด ต้องยื่นแบบเสียภาษีภายในกำหนดเวลาที่กล่าวมาข้างต้น ไม่ว่าจะมีภาษีชำระหรือไม่ก็ตาม หากละเลยหรือหลงลืม ต้องเสียค่าปรับไม่ยื่นแบบภายในกำหนดเวลา และถ้ามีภาษีชำระ ต้องเสียเงินเพิ่มร้อยละ 1.5 ต่อเดือน ของภาษีที่ชำระอีกด้วย 
ผู้มีหน้าที่เสียภาษีเงินได้บุคคลธรรมดา อาจเป็นบุคคลธรรมดา ห้างหุ้นส่วนสามัญ หรือคณะบุคคลที่มิใช่นิติบุคคล ผู้ถึงแก่ความตายระหว่างปีภาษี และกองมรดกที่ยังมิได้แบ่ง 
แบบแสดงรายการภาษีและสถานที่ยื่นแบบเสียภาษี สรุปได้ดังนี้
แบบแสดงรายการภาษีเงินได้บุคคลธรรมดา แบบที่ใช้ยื่นเสียภาษีเงินได้บุคคลธรรมดาประจำปีภาษี มี 2 แบบ
- แบบ ภ.ง.ด.91 เป็นแบบที่ใช้สำหรับบุคคลธรรมดาที่มีเงินได้พึงประเมินประเภทเงินเดือน ค่าจ้าง ซึ่งเป็นเงินได้ฯ ตามมาตรา 40(1) แห่งประมวลรัษฎากร พูดง่ายๆ ว่า เป็นแบบที่ใช้สำหรับมนุษย์เงินเดือนเท่านั้น      
- แบบ ภ.ง.ด.90 เป็นแบบแสดงรายการภาษีที่ใช้สำหรับผู้มีหน้าที่เสียภาษีเงินได้บุคคลธรรมดาที่มีเงินได้พึงประเมินตามมาตรา 40(2)-(8) แห่งประมวลรัษฎากร หรือผู้ที่มีเงินเดือน ค่าจ้าง ตามมาตรา 40(1) และยังมีเงินได้ฯ ตามมาตรา 40(2)-(8) แห่งประมวลรัษฎากร   
สถานที่ยื่นแบบเสียภาษี การยื่นแบบ ภ.ง.ด.90 และ ภ.ง.ด.91 ที่เป็นกระดาษ ไม่ว่าจะเป็นแบบฟอร์มที่กรมสรรพากรจัดพิมพ์ หรือ Download จาก www.rd.go.th ท่านสามารถยื่นแบบได้ที่สำนักงานสรรพากรพื้นที่สาขาทุกแห่งทั่วประเทศ แต่อยากเชิญชวนให้ยื่นแบบผ่าน www.rd.go.th ของกรมสรรพากร ซึ่งเป็นวิธีที่สะดวก รวดเร็ว มีโปรแกรมช่วยคำนวณภาษี ยื่นได้ทั้งแบบที่มีเงินชำระ ไม่มีเงินชำระ หรือแบบขอคืนภาษี โดยเฉพาะการขอคืนภาษี หากยื่นแบบด้วยกระดาษ กระบวนการของงานหลังจากที่สำนักงานสรรพากรพื้นที่สาขาได้รับยื่นแบบแล้ว  แบบจะถูกส่งไปให้หน่วยงานที่มีหน้าที่คีย์ข้อมูลในแบบตามโปรแกรมที่กรมสรรพากรกำหนด หลังจากนั้นจึงส่งให้หน่วยงานที่มีหน้าที่พิจารณาคืนภาษี  ต้องใช้เวลาพอสมควร หากต้องการได้รับเงินภาษีคืนเร็ว วิธีที่ดีที่สุดคือ การยื่นแบบผ่าน www.rd.go.th ซึ่งผู้เสียภาษีได้ช่วยคีย์ข้อมูลในแบบที่ยื่นเรียบร้อยแล้ว หากข้อมูลในแบบไม่ผิดปกติ เจ้าหน้าที่จะพิจารณาคืนภาษีโดยเร็ว ถ้าข้อมูลผิดปกติจากปีที่ผ่านมา เจ้าหน้าที่อาจร้องขอเอกสารหลักฐานประกอบการพิจารณาคืนภาษี แต่ยังไงก็ได้รับเงินภาษีคืนเร็วกว่าการยื่นแบบกระดาษ
การยื่นแบบผ่าน www.rd.go.th นอกจากสะดวกและรวดเร็ว ยังช่วยลดค่าใช้จ่ายของผู้เสียภาษีและกรมสรรพากร ครั้งต่อๆ ไป จะได้เขียนเกี่ยวกับการยื่นแบบเสียภาษีของสามีภรรยา วิธีการคำนวณภาษี การหักค่าใช้จ่าย การหักค่าลดหย่อน ข้อควรระวังการยื่นแบบเสียภาษี และอื่นๆ ที่เกี่ยวข้อง สวัสดีครับ